b'\n_START_ARTICLE_\nKadar se utrga oblak\n_START_SECTION_\nO drami\n_START_PARAGRAPH_\nPisatelj pravi, da se dejanje godi\xc2\xa0\xc2\xbbmed dana\xc5\xa1njim tr\xc5\xa1kim polume\xc5\xa1\xc4\x8danstvom na Slovenskem\xc2\xab, imena oseb in krajevne razmere pa to\xc4\x8dno dolo\xc4\x8deno ka\xc5\xbeejo na gorenjsko stran Polhograjskih dolomitov, na Poljansko dolino, kjer so ob\xc4\x8dasne vremenske katastrofe \xc5\xbee ve\xc4\x8dkrat prinesle gospodarske nesre\xc4\x8de. Slednje reflektirajo takratni \xc4\x8das, vendar je ibsenski paralelizem, ki celo naravno katastrofo prenese v povra\xc4\x8dilno misel, \xc4\x8de\xc5\xa1 da se vsaka krivica dosledno ma\xc5\xa1\xc4\x8duje, povzet iz simbolisti\xc4\x8dne dramaturgije in \xc4\x8dasovno zapoznel. Prikazano je, kako na nenaravnih gospodarskih in ljubezenskih razmerah postavljena dru\xc5\xbeina razpade prav takrat, ko se v gre\xc5\xa1niku ogla\xc5\xa1a volja, da bi popravil krivice, in kako \xc4\x8dlovek \xc5\xa1ele po najve\xc4\x8djih nesre\xc4\x8dah ter popolnem ma\xc5\xa1\xc4\x8devanju pravice spet svobodno zadiha.\n_START_SECTION_\nVsebina\n_START_PARAGRAPH_\nGlavna oseba je tr\xc5\xa1ki veljak in lesni trgovec Jakob Kalan, ki se pridobil veliko doma\xc4\x8dijo in industrijo samo tako, da je brezobzirno uveljavljal svojo voljo. Tudi njegova \xc5\xbeenitev je bila bolj nasilje kakor ljubezen, ker je vzel nevesto bajtarskemu sinu Toma\xc5\xbeevemu Andreju. \xc5\xbdena Ana se je sicer vdala v svojo usodo, vendar Andreja ni pozabila. Gospodarska stiska in dolgovi Kalana zadenejo prav takrat, ko ka\xc5\xbee, da se bo re\xc5\xa1il poloma; ko se utrga oblak, mu povodenj uni\xc4\x8di vse nezavarovano imetje. Gospodarsko nesre\xc4\x8do napoveduje \xc5\xbee ve\xc4\x8d dni trajajo\xc4\x8de de\xc5\xbeevje in podrobno prikazovanje razmer v Kalanovih podjetjih. Elektrarna stoji na slabo zavarovanem kraju, jez pri \xc5\xbeagi ima vrzeli in sin Lojze zaman opozarja o\xc4\x8deta, da je treba za\xc4\x8deti s popravili. Kalan je navidez trmast, v resnici pa tako zadol\xc5\xbeen, da ne ve, kje bi dobil denar za popravilo. Prvi Kalanov \xc5\xbeagar Andrej je sin tistega Toma\xc5\xbea, ki mu je Kalan na silo vzel bajto, da je ta mogel zidati svojo elektrarno. Ko se je Andrej vrnil s tujega, kamor je od\xc5\xa1el zaradi nesre\xc4\x8dne ljubezni, je ostal brez doma; nejevoljno je prevzel slu\xc5\xbebo na Kalanovi \xc5\xbeagi in mislil na ma\xc5\xa1\xc4\x8devanje. Njegova h\xc4\x8di Lenka in Kalanov Lojze se na skrivaj ljubita, pa tudi Kalan sam je Lenko namenil Lojzetu, da popravi krivico, strojeno Andreju. Temu pa se upre Kalanova \xc5\xbeena, saj samo ona ve, da sta Lojze in Lenka v resnici brat in sestra. Lojze je Andrejev sin, vendar tega tudi sam ni vedel. Ana mu to v svoji du\xc5\xa1evni stiski razodane, Andreja pa zgrabi vest, ko se spomni, da je pri jezu na \xc5\xbeagi zanala\xc5\xa1\xc4\x8d zama\xc5\xa1il pretok; hiti re\xc5\xa1evat \xc5\xbeago, pri tem pade v vodo in se smrtno ponesre\xc4\x8di. Jez se zru\xc5\xa1i in povodenj odnese tudi elektrarno. Andrej umre, Lenka v obupu plane v vodo. Naposled \xc5\xbeena tudi mo\xc5\xbeu prizna resnico. Bila je preslabotna in strahopetna, zato je veliko trpela. Kalan bridko prizna:\xc2\xa0\xc2\xbbJaz pa sem hotel poravnati na na\xc5\xa1ih otrocih, kar ni bilo prav med nami, dati jim, kar je bilo nam odvzeto! Ana, zdaj vem: od vsega za\xc4\x8detka so bile preklete moje stopinje! Tako neizmerno sem \xc5\xbeelel popraviti storjeno! Zaman. Preteklost me je potegnila navzdol. Kadar se utrga oblak, je prepozno!\xc2\xab'